सन्दीपको तीन विकेट
अस्ट्रेलियाको विग–बास क्रिकेट लिगमा मेलबर्न स्टार्सबाट खेलिरहेका नेपाली युवा बलर सन्दीप लामिछानेले सहरिया प्रतिद्वन्द्वी मेलबर्न रेनेगेट्ससँगको खेलमा ३ विकेट लिएका छन् । मांसपेसीको दुखाइका कारण सिड्नी थन्डर्ससँगको अघिल्लो खेल गुमाएका सन्दीपले शनिबार उत्कृष्ट पुनरागमन गरेका थिए ।
काठमाडौँ — अस्ट्रेलियाको विग–बास क्रिकेट लिगमा मेलबर्न स्टार्सबाट खेलिरहेका नेपाली युवा बलर सन्दीप लामिछानेले सहरिया प्रतिद्वन्द्वी मेलबर्न रेनेगेट्ससँगको खेलमा ३ विकेट लिएका छन् । मांसपेसीको दुखाइका कारण सिड्नी थन्डर्ससँगको अघिल्लो खेल गुमाएका सन्दीपले शनिबार उत्कृष्ट पुनरागमन गरेका थिए ।टस जितेर ब्याटिङ गरेको घरेलु टोली रेनेगेट्सविरुद्ध स्टार्सका स्पिनरहरू हाबी भए । सन्दीपले ४ ओभरमा २६ रन खर्चिए । सातौं र नवौं ओभर बलिङ गरेका सन्दीपले विकेट लिन सकेनन् । क्रमशः ७ र १२ रन खर्चिए । १४ ओभरसम्म रेनेगेट्स २ विकेट क्षतिमा १ सय १५ रन बनाएर ठूलो स्कोरतर्फ लक्षित थियो । यस्तोमा बलिङको जिम्मा पाएका सन्दीपले १५ औं ओभरमा २ विकेट झारे । ओभरको तेस्रो बलमा उनले क्रिजमा टिकिरहेका शन मार्सलाई नाथान कल्टर नाइलको हातबाट क्याचआउट गराए । मार्सले ३३ बलमा ४३ रन बनाएर खेलिरहेका थिए । सन्दीपले पाँचौं बलमा डानियल क्रिस्टियनको स्टम्प उडाइदिए । क्रिस्टियन गोल्डेन डकआउट भए । सन्दीपले यो ओभरमा ४ रनमात्र खर्चिएका थिए । यसपछि रेनेडेट्सको लगातार विकेट झरिरह्यो । पछिल्ला ६ ओभरमा रेनेगेट्सले ७ विकेट खेर फाल्दै २७ रनमात्र थप्न सक्यो । १७ औं ओभरमा आफ्नो अन्तिम स्पेल बलिङ गरेका सन्दीपले टस कुपरलाई पनि एलबीडब्लू धरापमा पारे । सन्दीपले ५ खेलमा आफ्नो विकेटसंख्या ६ पुर्‍याएका छन् । १ सय ४३ रनको लक्ष्य स्टार्सले ७ बलअगावै २ विकेट गुमाएर भेट्टायो । यसक्रममा ओपनर मार्कस स्टोइनिसले ६८ र कप्तान ग्लेन म्याक्सवेलले ४० रनको अविजित इनिङ्स खेले । १० अंकसहित अगाडि रहेको स्टार्सको छैटौं खेलमा पाँचौं जित हो । अर्कोतर्फ रेनेगेट्सको छैटौं खेलसम्म जितविहीन यात्रा कायमै रह्यो ।